Landsudstillingen i Aarhus

Landsudstillingen i Aarhus var en industri-, håndværker- og kulturudstilling, der fandt sted i 1909. Her blev vist eksempler på, hvad man kunne præstere i Danmark indenfor disse felter. I alt 1850 udstillere tilbød deres varer på udstillingen. Ideen til en stor udstilling opstod hos Håndværkerforeningens formand, kunstsmedemester I.M.C. Larsen og grosserer Christian Filtenborg.

Landsudstillingen blev åbnet den 18. maj 1909 af Kong Frederik den 8. og Dronning Louise, Kronprins Christian og Kronprinsesse Alexandrine.

Landsudstillingen – der blandt aarhusianere ubeskedent blev kendt som Verdensudstillingen – var et lille byområde i sig selv, placeret ved kystområdet fra Skansepalæet hen mod Dalgas Avenue på det område, hvor Strandparken og Tangkrogen i dag ligger.

Her var blandt andet folkepark og mange forlystelser. Også Grønland havde sin egen lille udstilling.

Der var opbygget en stationsby med en halv snes bygninger, som repræsenterede den typiske stationsbys bygningstyper – mejeriet, forsamlingshuset, kroen osv.

Borgmestergården, eller den Secherske gård, fra 1597, der oprindeligt lå på hjørnet af Immervad og Lille Torv i Aarhus, blev genopført i området. Den blev atter nedtaget efter udstillingen og i 1914 genopført i Den Gamle By.

Fregatten Jylland, som var taget ud af drift i 1888 og stod for at skulle hugges op i 1908, blev reddet og restaureret og kom til at ligge ude i bugten i tilknytning til Landsudstillingen.

For at skaffe plads til de mange udenbys gæster, lejede man det store Skansepalæ, der netop var ved at være færdigbygget. Det var opført som privatboliger, men blev indrettet til hotel med 210 værelser og 430 senge. I stueetagen indrettedes en café med udsigt over udstillingsområdet. Skansepalæet er i dag atter privatboliger.

Restauranten Varna Palæet blev ligeledes opført til udstillingen

Landsudstillingen lukkede den 3. oktober 1909 og blev besøgt af 667.000 gæster.

I anledning af 100-året for landsudstillingen blev Politikens Pavillon, i folkemunde kaldet Blækhuset, genopført i Den Gamle By i 2009. Tidligere har den stået som fælleshus for nyttehaver i Nærum på Sjælland. Pavillonen bliver en del af en ny bydel, Den Moderne By, som i de kommende år opføres på arealet mellem Den Gamle By og Cereskrydset.

Udstillende arkitekter 
(listen er ikke komplet)
 Anton Rosen (leder) – Politikens pavillon, elektricitetsbygningen, portal m.fl.
Arkitekterne og deres respektive værker på udstillingen:
 Einar Ambt
 Helge Bojsen-Møller
 Caspar Leuning Borch – maskinsnedkeri
 Christian Brandstrup
 N.C. Christensen
 Andreas Clemmensen
 Axel Ekberg
 Erik Erstad-Jørgensen – haveanlæg
 Egil Fischer
 Andreas Fussing
 Carl Einar Glahn
 G.B. Hagen
 Carl Harild
 Bent Helweg-Møller
 Theodor Andreas Hirth
 Poul Holsøe – pottemagerens hus
 Axel Høeg-Hansen
 P.V. Jensen Klint – landsbysmedje
 Thorvald Jørgensen
 Waldemar Jørgensen
 Hack Kampmann – byplan til Stationsbyen
 Sylvius Knutzen
 Jens Christian Kofoed
 Sophus Frederik Kühnel
 Christen Larsen
 Aage Lønborg-Jensen
 Gunnar Laage
 Einar Madvig
 Victor Nyebølle
 Einar Packness
 Holger Rasmussen
 Sven Risom – træskomagerens hus (vandt bronzemedalje)
 K.T. Seest
 Johannes Strøm Tejsen
 Gotfred Tvede
 Heinrich Wenck
Desuden
 Eggert Achen – Varna Palæet (ikke del af udstillingen)
 Hjalmar Kjær – Skansen og Skansepalæet (ikke del af udstillingen)

Se også 
 Peter Holm

Kilde og henvisning 
 Bymuseet i Aarhus´ side om udstillingen 

Aarhus' historie
Arkitektur i Danmark
Etableret i 1909
Udstillinger i Danmark